Document ID: 32004R0689

Komisijos reglamentas (EB) Nr. 689/2004
2004 m. balandžio 14 d.
iš dalies keičiantis Reglamentą (EB) Nr. 414/2004, patvirtinantį konkrečias priemones siekiant pritaikyti tarifinių kvotų bananų importui administravimo tvarką dėl naujų valstybių narių stojimo 2004 m. gegužės 1 d.
EUROPOS BENDRIJŲ KOMISIJA,
atsižvelgdama į Europos bendrijos steigimo sutartį,
atsižvelgdama į 1993 m. vasario 13 d. Tarybos reglamentą (EEB) Nr. 404/93 dėl bendro bananų rinkos organizavimo [1], ypač į jo 20 straipsnį,
kadangi:
(1) Komisijos reglamentu (EB) Nr. 414/2004 [2] buvo patvirtintos priemonės, kurios reikalingos pirmiausia nustatyti tradicinius ūkio subjektus, įsikūrusius Bendrijoje, kurie 2000, 2001 ir 2002 m. aprūpindavo naujų valstybių narių rinkas, kad patvirtintinos priemonės būtų pritaikytos bananų importo tarifinių kvotų administravimo tvarkai dėl 2004 m. gegužės 1 d. naujų valstybių narių įstojimo.
(2) Reglamento (EB) Nr. 414/2004 6 straipsnio 2 dalyje nurodyti patvirtinamieji dokumentai, kuriuos ūkio subjektai turi pateikti kompetentingoms institucijoms, kad jie būtų pripažinti tradiciniais ūkio subjektais. Atsižvelgiant į sunkumus, su kuriais ūkio subjektai susiduria gaudami kitų ūkio subjektų laikomų dokumentų, patvirtinančių, kad produktai buvo iš tikrųjų išleisti į laisvą apyvartą paskirties šalyje, kopijas, turėtų būti nurodyti papildomi patvirtinamieji dokumentai, kurie gali būti pateikti. Šie dokumentai pirmiausia turėtų patvirtinti, kad produktai buvo išsiųsti į paskirties šalį ir buvo parduoti ūkio subjektui atitinkamos šalies rinkai aprūpinti.
(3) Šio reglamento nuostatomis ketinama atsižvelgti į laikinus sunkumus, su kuriais susiduria ūkio subjektai, ir negali pažeisti jokių priemonių, kurias Komisija galėtų vėliau patvirtinti minėtos importo tvarkos administravimui.
(4) Dėl to Reglamento (EB) Nr. 414/2004 6 straipsnis ir jo 7 straipsnis, susijęs su valstybių narių pranešimais, turėtų būti iš dalies atitinkamai pakeistas, o naujos nuostatos taikomos nuo to reglamento įsigaliojimo dienos.
(5) Šiame reglamente numatytos priemonės atitinka Bananų vadybos komiteto nuomonę,
PRIĖMĖ ŠĮ REGLAMENTĄ:
1 straipsnis
Reglamentas (EB) Nr. 414/2004 iš dalies keičiamas taip:
1. 6 straipsnis papildomas šia dalimi:
"4. Jeigu atitinkamas ūkio subjektas negali pateikti įrodymų dėl išleidimo į laisvą apyvartą, minėtų 2 dalies antrojoje pastraipoje, jis turi pateikti įrodymą, kad produktai buvo išsiųsti į naują valstybę narę ir pateikti 2 dalies pirmosios pastraipos g punkte minėtus dokumentus, pridėdamas mokėjimo įrodymus. Tokiais atvejais deramai paaiškintas Bendrijos tranzito dokumentas gali būti priimtas kaip įrodymas, kad produktai buvo išsiųsti į naują valstybę narę. Šie papildomi įrodymai turi būti pateikti ne vėliau kaip iki 2004 m. balandžio 21 d.
Pirmiau minėta pastraipa taikoma siekiant nustatyti laikiną specialųjį referencinį kiekį, kad 2004 m. gegužę ir birželį būtų išduotos bananų importo licencijos."
2. 7 straipsnio 3 dalyje "2004 m. balandžio 15 d." pakeičiama "2004 m. balandžio 23 d."
2 straipsnis
Šis reglamentas įsigalioja jo paskelbimo Europos Sąjungos oficialiajame leidinyje dieną.
Jis taikomas nuo 2004 m. kovo 7 d.
Šis reglamentas yra privalomas visas ir tiesiogiai taikomas visose valstybėse narėse.
Priimta Briuselyje, 2004 m. balandžio 14 d.

Labels: 3
17